Document ID: 32014D0431

DECIZIA DE PUNERE ÎN APLICARE A COMISIEI
din 26 iunie 2014
privind modelele de raportare referitoare la programele naționale de punere în aplicare a Directivei 91/271/CEE a Consiliului
[notificată cu numărul C(2014) 4208]
(2014/431/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 91/271/CEE a Consiliului din 21 mai 1991 privind tratarea apelor urbane reziduale (1), în special articolul 17 alineatul (4),
întrucât:
(1)
Statele membre au obligația de a elabora rapoarte privind programele lor naționale de punere în aplicare a Directivei 91/271/CEE și, dacă este necesar, de a furniza Comisiei, la fiecare doi ani, până la data de 30 iunie, actualizări ale informațiilor pe baza modelelor elaborate de Comisie.
(2)
Uniunea este angajată în direcția maximizării beneficiilor legislației Uniunii referitoare la mediu prin ameliorarea punerii în aplicare acesteia, inclusiv prin garantarea accesului publicului la informații clare care să descrie modul în care această legislație este pusă în aplicare. La nivel național ar trebui create sisteme pentru diseminarea activă a acestor informații, care să fie completate cu o prezentare generală, la nivelul Uniunii, a performanței fiecărui stat membru în parte (2).
(3)
Prin comunicarea sa privind inițiativa cetățenească europeană „Apa și salubritatea reprezintă un drept al omului! Apa este un bun public și nu o marfă” (3), Comisia s-a angajat să facă mai accesibile pentru cetățeni informațiile privind apele urbane reziduale, în special printr-o gestionare și o diseminare optimizate și transparente ale datelor.
(4)
Modificările introduse prin prezenta decizie duc mai departe exercițiul-pilot de instituire a unui cadru structurat de punere în aplicare și informare, ca parte a eforturilor Comisiei de elaborare a unui cadru de reglementare simplu, clar, stabil și previzibil pentru întreprinderi, lucrători și cetățeni, în scopul reducerii sarcinii administrative și al creșterii transparenței (4).
(5)
Este nevoie de revizuirea modelelor adoptate prin Decizia 93/481/CEE a Comisiei (5), prin luarea în considerare a nevoii de simplificare și de creștere a transparenței, de reducere a sarcinii administrative și de noi abordări ale gestionării datelor și ale raportării. Prin urmare, decizia respectivă ar trebui să fie înlocuită.
(6)
Măsurile prevăzute în prezenta decizie sunt conforme cu avizul comitetului instituit în temeiul articolului 18 din Directiva 91/271/CEE,
ADOPTĂ PREZENTA DECIZIE:
Articolul 1
Se adoptă modelele de raportare referitoare la programele naționale de punere în aplicare a Directivei 91/271/CEE prevăzute în anexă.
Articolul 2
Decizia 93/481/CEE se abrogă.
Articolul 3
Prezenta decizie se adresează statelor membre.
Adoptată la Bruxelles, 26 iunie 2014.

Labels: 20
0
12
18
15